Hlina, Alojz, poslanec NR SR (2012-10-16):
Vážená pani predsedajúca, vážená pani ministerka, vážení kolegovia, dobre, skúsim menej emotívne. Ja len sa snažím to, čo som nestihol povedať, lebo som sa vytočil, tak to dopoviem a skúsim to len zrekapitulovať vecne bez toho, aby som do toho vkladal zbytočnú emóciu. Ale ja proste to tak cítim a keď niečo tak cítim, tak som sa ešte nenaučil tak klamať telom, že sa tvárim, že to tak necítim. Takže to sa čiastočne ospravedlňujem. Ale, kolegovia, nič v zlom, ja som naozaj, keby, aby tu nevznikla nejaká dezinformácia, ja som povedal, čo vás sa mohlo teoreticky dotknúť, tie slová, ale že budete iba vtedy, ak za to zahlasujete. Čiže som to nepovedal, že ste. Čiže potom by som bol aj rád, keby, tie dezinformácie vzniknú, vzniká tak v čase a v priestore, že sa to všetko tak zmodifikuje, hej? Čiže pre mňa budete, ak zahlasujete za ten zákon v tejto podobe, ako je teraz, žiaľ. Už samozrejme vám to môže byť tak úplne lautr. Však, čo z toho? Nič z toho, zelenšie to nebude. Ale proste tak to je. No proste tak som naučený, že proste, keď niečo cítim, tak to takto poviem. Aj pán Mihál ako slávny, naozaj človek, ktorý pitvá tie zákony a rozoberie ich fakt na drobné. Kolegovia, ja viem, že vy ste proste tam. Úspech je to najhoršie, čo môže človek dosiahnuť. Dobre, v poriadku. Ale slová ako spravodlivosť, hej, to tu zaznievajú, to tu aj pán premiér ix-krát povedal. Čiže naozaj teraz, aké sú možnosti? Ak ste chceli, ak potrebuje, štát potrebuje peniaze, čo ja hovorím, že potrebuje, ak sú, niekto si vypláca nejakú, zisk a treba ho zdaniť, tak to povedzte. To existuje. Volá sa to daň z dividend. Je to férové, je to pre každého, je to v rovnakej výške pre každého a ide to do štátneho rozpočtu. Vy teraz, čo robíte? Robíte súkromnú daň pre súkromnú firmu v určitej výške a dotýka sa iba niekoho, alebo respektíve dotýka sa skoro každého, ale niekoho už z toho hlava nebolí. To znamená, tí, čo zarábajú skutočne veľa, im je to už tak, viete, či zaplatí 3 000 alebo 7 000, toho už hlava nebolí, lebo to sa ráta v miliónoch. Čiže to postihne tých ľudí. Čiže dobre, pripusťme, že chcete byť féroví. Pripusťme, že máte klub, kde sa o tom debatuje, kde proste máte možno aj nejakú debatu, že, pripusťme, že ste, a ja verím, že ste ľudia, ktorí proste nechcú zahlasovať za všetko, tak dajte návrh. Dobre? Ja sa budem tešiť z hocijakého mála. Dajte návrh, dobre!? Ideálny stav je daň z dividend. To je úplne ideálne, keď chcete, spravte daň z dividend, každý rovnako a do štátneho rozpočtu. Keď zostanete v tom, čo pán Mihál sa priznal k tomu autorstvu, ja si myslím, že to je zlé, to je absurdita, hej? Tak ako sú absurdity, viete, ako rómsku problematiku robí ministerstvo vnútra. To je pomaly to isté, ako keby ten výbor pre homosexuálov dostala tuná pani ministerka zdravotníctva. To by vzbudzovalo tiež určitú asociáciu. Alebo keby cirkevný odbor ministerstva kultúry spadal pod SIS-ku. Viete, toto je naozaj vec, ktorá tu v tejto krajine, ani sa nad tým nezamýšľame. Čiže my tu, predtým sa schválilo, že budú platiť súkromnej firme dane, keď chcete v tom zostať, zostaňte, ale buďte spravodliví v tom, že povedzte, ja hovorím, keď poviete 7 percent a bez ohraničenia stropu, tak vyberiete viac. Pán Martvoň bude tuná hovoriť, že ja neviem čo, tuná sa boja, a hento, čert ho ber! Nechajte 14 % a povedzte a dajte návrh, nech nie je strop! Viete, ak máte ten vnútorný pocit. A toto je to, čo mne to tu chýba, že by sme mali ten taký vnútorný pocit v sebe, tej spravodlivosti, hej? Že chceme byť spravodliví. Vy o tom hovoríte, fakt z vašich úst to často počuť. Toto je absolútne, maximálne nespravodlivé. Absolútne a maximálne. To je proste šité na mieru, to je ušité pre iks ľudí. A vás, socialistov, k tomu zneužili. To sa nedá obhájiť, viete, že keby to niekoho zaujímalo, to neobhájite, lebo to sa nedá obhájiť. Takže naozaj teda vecne k tomu, nepredpokladám, že po mojom nejakom apeli tuná pani ministerka si zloží svoju zložku a povie, že pardon, pomýlila sa, že dali mi zlý zákon. Že bude tu trvať na tom, že to je správne. Možno budeme o tom dnes hlasovať, vy to posuniete. Ale tu skúšku správnosti si spravte! Spravte si ju pre seba, pre ten svoj vnútorný pocit, hej? Že teda, že vnútorne ste s tým vysporiadaní, že vás nikto nezneužil, nepoužil ako handru. Lebo niekto to doniesol tu a tí smeráci to schvália. Viete, každý, kto vám tu hovorí, že ošklbete... Ja veľa vecí som filtroval, ako ste si všimli, veľa demagógie a neviem čo. Ale toto je tak jednoznačný príklad, proste, nejakého lobizmu, že exemplárnejší nemôže existovať. Keď si dáte do Ottovho náučného slovníka lobizmus, tak tam kľudne môžete dať tento prípad. Že takto to uzavriete pre niekoho. A vás k tomu chcú zneužiť. Ako pre našu vzájomnú by som povedal, ako psychohygienu, však sa tu budeme obchádzať, hej, aby sme sa vážili navzájom. Ja si vás chcem vážiť. Som nikdy ku vám ani k nikomu nepristúpil s dešpektom, ako to tu častokrát tak zvykne. Ja nemám, ja naozaj, ja si nedovolím ani súdiť, lebo nechcem byť ani v konečnom dôsledku súdený. Ja ľudí chcem spoznať, zistiť a potom dajme tomu si spraviť svoj názor, hej. A či ho už prezentovať alebo nie. Áno, ja som otvorenejší, priznám sa, že to riziko u mňa existuje, že môžem ho prezentovať, viete. Takže ak sa máme obchádzať a neviem, tak sa vážme navzájom, že ten vnútorne, ja si vás chcem vážiť, že ja si vás chcem vážiť, že nezahlasujete za niečo v takejto obludnej forme, čo vám tu ministerka doniesla. Ak vám záleží na tom, aby som si ja vás vážil, už neviem, či to niekto iný vnútorne tak pociťuje, tak, prosím vás, skúste. Ale ak vám je to jedno, tak ja už za to nemôžem. A potom sa nehnevajte na mňa, že som bol expresívny v tých výrazoch, ktoré som použil. Lebo ja v takom svete fungujem. Ja fungujem v normálnom svete, kde biela je biela, kde čierna je čierna. Viete, ja v takom. A ja nebudem to meniť teraz. Ja som to doteraz nezmenil. Nehnevajte sa, odteraz to meniť nebudem. Čiže nebudem hovoriť iné, ako si myslím. Ak vy to chcete? A dosť ťažko sa s tým žije, lebo si musíte veľa pamätať, viete, takže to upozorňujem. Som zvedavý. Ďakujem.